Kristian Jensen (V), 2006-05-02:
Allerførst vil jeg gerne klart sige, at jeg som minister naturligvis har ansvaret for, hvilken service og hvilken produktion medarbejderne i SKAT leverer, både de, der tager sig af den egentlige skattekontrol, af servicen, og naturligvis også dem, der tager sig af inddrivelsen.
Det ansvar er der sådan set ikke nogen der skal rende rundt og lede efter.
Det ansvar ligger hos mig.
Men når hr. Ole Stavad nævner, at man skulle have presset en hurtig overgang fra en kommunal inddrivelse til en statslig inddrivelse igennem, så er det jo faktuelt forkert.
Til at starte med lagde man op til, at overgangen skulle foregå den 1. januar 2005 netop for at give bedre plads til, at man fik en organisation på plads, og for at sikre, at de kommunale krav blev overgivet i god tid.
Så ændrede man det til den 1. juni.
Siden hen, netop fordi der kom et ønske om, at man skulle udskyde det, ændrede man det til den 1. oktober, og sluttelig, for at give den bedste mulighed for, at man kunne leve op til de ønsker, der var om at få tingene på plads, så udskød man det en måned mere til den 1. november.
Vi har klart lagt frem, at man ikke kan lave så stor en omskiftning, uden at det på kort sigt vil have en virkning på produktionen.
Det er lige præcis det, vi har sagt hele vejen igennem under arbejdet med kommunalreformen: Når vi flytter opgaver i forbindelse med kommunalreformen, skal de medarbejdere, der har siddet med opgaven, flytte med opgaven.
I forbindelse med oprettelsen af SKAT har vi valgt at gennemføre den plan, vi i en årrække har haft, om at samle alle betalingsopgaver ét sted i landet.
Derudover vil vi gerne føre regionalpolitik og sikre, at SKAT er repræsenteret i alle dele af landet, og derfor har vi valgt at placere det center, der skulle oprettes, i Ringkøbing.
Det er ikke et spørgsmål om, at vi på den måde vil reducere antallet af ansatte, for som jeg også nævnte over for fru Lene Jensen, er det sådan, at hvis en medarbejder siger nej til at flytte med, ansætter vi en ny medarbejder fra lokalområdet.
Det er nemlig en vigtig opgave at sikre, at SKAT får de betalingsstrømme og de datastrømme, der er vigtige for løsningen af opgaverne.
Jeg kan sige, at hvis nogle personer går med overvejelser om, hvorvidt de skal flytte med opgaven eller ej, har vi faktisk tilbudt en genplaceringsrådgivning.
Vi har lavet en aftale med et rådgivningsfirma og et rekrutteringsfirma, der kan sikre en afklaring af kompetencer og muligheder, så personer, som måtte gå med overvejelser om at forlade SKAT, får hjælp til at finde et andet arbejde, hvis det er det, som bliver deres endelige beslutning.
Jeg vil gerne klart afvise, at det skulle være en spareøvelse.
Jeg håber, at samtlige medarbejdere vil følge med opgaven.
Jeg synes, det er dygtige medarbejdere, som vi har brug for, og hvis kompetencer vi vil have god gavn af i forbindelse med den opgave, det er at drive et betalingscenter.
Hvis der skulle være medarbejdere, der vælger at sige nej til at flytte med opgaven – og det vil jeg naturligvis ikke afvise – er det ikke sådan, at vi sparer lønkroner på det.
Vi nyansætter folk fra lokalområdet og skal bruge kræfter på at efteruddanne og opkvalificere de nye medarbej dere, så det er ikke en spareøvelse, der er gang i fra SKATs side.
Det er en øvelse i at effektivisere og styrke opgaven at drive et betalingscenter, som varetager en af de vitale opgaver for SKAT, nemlig at holde styr på de betalinger og datastrømme, der går ind og ud, og derfor håber jeg, at flest mulige vil følge med opgaven, så vi kan få et stærkt betalingscenter til gavn for SKAT.
Hermed sluttede spørgsmålet.
Spm. nr. US 123